Document ID: 32004D0401

Odločba Komisije
z dne 26. aprila 2004
o nevključitvi mefluidida v Prilogo I k Direktivi Sveta 91/414/EGS in o odvzemu registracij za fitofarmacevtska sredstva, ki vsebujejo to snov
(notificirano pod dokumentarno številko K(2004) 1513)
(Besedilo velja za EGP)
(2004/401/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], in zlasti četrtega pododstavka člena 8(2) Direktive,
ob upoštevanju naslednjega:
(1) Člen 8(2) Direktive 91/414/EGS določa, da lahko država članica v 12 letih po uradnem obvestilu o navedeni direktivi dovoli dajanje v promet fitofarmacevtskih sredstev, ki vsebujejo aktivne snovi, ki niso uvrščene v Prilogo I k navedeni direktivi, in so že v prometu dve leti po dnevu uradnega obvestila, če se navedene snovi v okviru delovnega programa postopoma pregledujejo.
(2) Uredbi (ES) št. 451/2000 [2] in (ES) št. 1490/2002 [3] določata podrobna pravila za izvedbo tretje faze programa dela iz člena 8(2) Direktive 91/414/EGS. Popolnost se ne preverja in dokumentacija se ne oceni za aktivne snovi, za katere prijavitelj ne izpolni svojih obveznosti na podlagi Uredbe. Za mefluidid prijavitelj do 23. maja 2003 ni predložil potrebnih seznamov podatkov. Ta aktivna snov se zato ne vključi v Prilogo I k Direktivi 91/414/EGS in države članice morajo odvzeti vse registracije za fitofarmacevtska sredstva, ki vsebujejo mefluidid.
(3) Za aktivne snovi, za katere je čas od napovedi do odvzema registracij fitofarmacevtskim sredstvom na osnovi teh aktivnih snovi kratek, je smiselno, da se predvidi prehodno obdobje za odlaganje, skladiščenje, dajanje v promet in uporabo obstoječih zalog do največ 12 mesecev, tako da se dovoli uporaba obstoječih zalog v največ eni nadaljnji rastni sezoni. Če je ta čas dovolj dolg, se prehodno obdobje lahko skrajša in izteče ob koncu rastne sezone.
(4) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Mefluidid se ne vključi v Prilogo I k Direktivi 91/414/EGS.
Člen 2
Države članice zagotovijo, da:
1. se registracije za fitofarmacevtska sredstva, ki vsebujejo mefluidid, odvzamejo do 26. oktobra 2004;
2. se po 27. aprilu 2004 za fitofarmacevtska sredstva, ki vsebujejo mefluidid, ne izda ali podaljša nobena registracija na podlagi odstopanja, predvidenega v členu 8(2) Direktive 91/414/EGS.
Člen 3
Vsako prehodno obdobje, ki ga odobrijo države članice v skladu z določbami člena 4(6) Direktive 91/414/EGS, je čim krajše in preneha veljati najpozneje 26. oktobra 2005.
Člen 4
Ta odločba je naslovljena na države članice.
V Bruslju, 26. aprila 2004

Labels: 3
6